CELEX: 52016PC0149
Language: hr
Date: 2016-03-16
Title: Prijedlog ODLUKE VIJEĆA o utvrđivanju stajališta koje treba zauzeti u ime Europske unije u okviru Zajedničkog odbora osnovanog na temelju Sporazuma između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije, u pogledu donošenja poslovnika Zajedničkog odbora za upravljanje Sporazumom

EUROPSKA KOMISIJA
            Bruxelles, 16.3.2016.
            COM(2016) 149 final
            2016/0081(NLE)
            Prijedlog
            ODLUKE VIJEĆA
            o utvrđivanju stajališta koje treba zauzeti u ime Europske unije u okviru Zajedničkog odbora osnovanog na temelju Sporazuma između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije, u pogledu donošenja poslovnika Zajedničkog odbora za upravljanje Sporazumom
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Sporazum između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije stupio je na snagu 1. prosinca 2014. Sporazumom se, na temelju uzajamnosti, utvrđuju pravno obvezujuća prava i obveze u cilju pojednostavnjenja postupaka izdavanja viza građanima Kabo Verdea i građane EU-a. Člankom 10. tog Sporazuma osniva se Zajednički odbor zadužen za praćenje provedbe Sporazuma. Zajednički odbor dužan je u skladu s člankom 10. stavkom 4. Sporazuma utvrditi svoj poslovnik.
            
            
               Poslovnik koji se donosi neće biti dio Sporazuma. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Poslovnikom koji je potrebno donijeti na temelju ovlasti dodijeljenih predstavniku Komisije u Zajedničkom odboru na temelju ovog prijedloga organizirat će se rad Zajedničkog odbora te pomoći u pripremi njegovih sastanaka i upravljanju tim sastancima. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               
                  Poslovnik koji se nalazi u Prilogu ovom prijedlogu Odluke Vijeća rezultat je savjetovanja s nadležnim tijelima Kabo Verdea u lipnju 2015. Savjetovanje s državama članicama provedeno je pisanim postupkom koji je završio 23. 10. 2015. 
               
            
            
               4.UTJECAJ NA PRORAČUN
            
            
               Ovaj prijedlog nema učinak na proračun EU-a.
                     
            
            
               2016/0081 (NLE)
            
            
               Prijedlog
            
            
               ODLUKE VIJEĆA
            
            
               o utvrđivanju stajališta koje treba zauzeti u ime Europske unije 
                  u okviru Zajedničkog odbora osnovanog na temelju Sporazuma 
                  između Europske unije i Republike Kabo Verdea 
                  o pojednostavnjenju izdavanja viza za kratkotrajni boravak 
                  građanima Republike Kabo Verdea i Europske unije, 
                  u pogledu 
                  donošenja poslovnika Zajedničkog odbora za upravljanje Sporazumom
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 218. stavak 9.,
            
            
               uzimajući u obzir prijedlog Europske komisije,
            
            
               budući da:
            
         
         
            
               (1)
                     Člankom 10. Sporazuma između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije (dalje u tekstu „Sporazum”) osniva se Zajednički odbor. Stavkom 4. tog članka predviđa se da Zajednički odbor utvrđuje svoj poslovnik. 
            
            
               (2)
                     Poslovnik je potreban za organizaciju rada Zajedničkog odbora zaduženoga za upravljanje Sporazumom i praćenje njegove provedbe. 
            
            
               (3)
                     Primjereno je utvrditi stajalište koje treba zauzeti u ime Unije u okviru Zajedničkog odbora u pogledu donošenja poslovnika Zajedničkog odbora za upravljanje Sporazumom.
            
            
               DONIJELO JE OVU ODLUKU: 
            
            
               Članak 1.
            
            
               Stajalište koje treba zauzeti u ime Unije u okviru Zajedničkog odbora osnovanog člankom 10. Sporazuma između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije, u pogledu donošenja poslovnika Zajedničkog odbora za upravljanje Sporazumom, temelji se na nacrtu Odluke Zajedničkog odbora priloženom ovoj Odluci.
            
            
               Članak 2.
            
            
               Ova Odluka stupa na snagu na dan donošenja.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
      
    ---documentbreak--- 
      
         
               EUROPSKA KOMISIJA
            Bruxelles, 16.3.2016.
            COM(2016) 149 final
            PRILOG
            
            Prijedlogu ODLUKE VIJEĆA
            o utvrđivanju stajališta koje treba zauzeti u ime Europske unije u okviru Zajedničkog odbora osnovanog na temelju Sporazuma između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije, u pogledu donošenja poslovnika Zajedničkog odbora za upravljanje Sporazumom
            
               
         
         
            
               NACRT
            
            
               ODLUKE BR.° ... ZAJEDNIČKOG ODBORA ZA POJEDNOSTAVNJENJE IZDAVANJA VIZA
               OSNOVANOG 
               NA TEMELJU SPORAZUMA IZMEĐU 
            
            
               EUROPSKE UNIJE I REPUBLIKE KABO VERDEA 
            
            
               O POJEDNOSTAVLJENJU IZDAVANJA VIZA ZA KRATKOTRAJNI BORAVAK ZA GRAĐANE 
            
            
               REPUBLIKE KABO VERDEA I EUROPSKE UNIJE
            
            
            
               od...
            
            
               u pogledu donošenja njegova Poslovnika
            
            
            
               ZAJEDNIČKI ODBOR,
            
            
               uzimajući u obzir Sporazum između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije (dalje u tekstu „Sporazum”), a posebno njegov članak 10. stavak 4.,
            
            
               budući da je Sporazum stupio na snagu 1. prosinca 2014.
            
            
            
               ODLUČIO JE SLJEDEĆE:
            
            
               Članak 1.
            
            
               Poslovnik Zajedničkog odbora za upravljanje Sporazumom između Europske unije i Republike Kabo Verdea o pojednostavnjenju izdavanja viza za kratkotrajni boravak građanima Republike Kabo Verdea i Europske unije utvrđen je u Prilogu ovoj Odluci.
            
            
            
               Članak 2.
            
            
               Ova Odluka stupa na snagu na dan donošenja.
            
         
         
            
            
               Sastavljeno u...
            
            
            
               Za Europsku uniju
                     
                     
                     
                     
                     
                     
                     Za Republiku Kabo Verde
            
            
            
            
            
            
            
               PRILOG
            
            
            
               POSLOVNIK 
            
            
               ZAJEDNIČKOG ODBORA ZA UPRAVLJANJE SPORAZUMOM IZMEĐU EUROPSKE UNIJE I REPUBLIKE KABO VERDEA 
            
            
               O POJEDNOSTAVNJENJU IZDAVANJA VIZA ZA KRATKOTRAJNI BORAVAK GRAĐANIMA
            
            
               REPUBLIKE KABO VERDEA I EUROPSKE UNIJE
            
            
            
               Članak 1.
            
            
               Predsjedanje
            
            
               Zajedničkim odborom za pojednostavnjenje izdavanja viza zajednički predsjedaju predstavnik Europske unije i predstavnik Republike Kabo Verdea.
            
            
               Članak 2.
            
         
         
            
               Zadaće Zajedničkog odbora
            
            
               (1)U skladu s člankom 10. stavkom 2. Sporazuma zadaće su Zajedničkog odbora za pojednostavnjenje izdavanja viza ponajprije sljedeće:
            
            
               (a)praćenje provedbe Sporazuma;
            
            
               (b)predlaganje izmjena ili dopuna Sporazumu;
            
            
               (c)rješavanje sporova koji proizlaze iz tumačenja ili primjene odredaba Sporazuma.
            
            
               (2)Zajednički odbor za pojednostavnjenje izdavanja viza može donijeti preporuke koje sadržavaju smjernice ili „najbolje prakse” za pomoć u provedbi Sporazuma.
            
            
               Članak 3.
            
            
               Sastanci
            
            
               (1)Zajednički odbor za pojednostavnjenje izdavanja viza sastaje se kad god je to potrebno, i to na zahtjev stranaka i najmanje jednom godišnje.
            
            
               (2)Stranke se izmjenjuju kao domaćini sjednice, osim ako je drukčije dogovoreno. 
            
            
               (3)Sjednice Zajedničkog odbora za pojednostavnjenje izdavanja viza sazivaju supredsjedatelji. 
            
            
               (4)Supredsjedatelji određuju datum sjednice i pravodobno razmjenjuju dokumente potrebne radi osiguravanja odgovarajuće pripreme, ako je moguće četrnaest dana prije sjednice.
            
            
               (5)Stranka koja je domaćin sjednice rješava logistička pitanja.
            
            
            
               Članak 4.
            
            
               Izaslanstva
            
            
               Stranke jedna drugu obavješćuju o predviđenom sastavu njihova izaslanstva najmanje sedam dana prije sjednice. 
            
            
               Članak 5.
            
            
               Dnevni red sastanaka
            
            
               (1)Supredsjedatelji najkasnije četrnaest dana prije svake sjednice sastavljaju privremeni dnevni red sjednice. Privremeni dnevni red obuhvaća točke za čije je uvrštenje na dnevni red bilo koji od supredsjedatelja zaprimio zahtjev najkasnije četrnaest dana prije sjednice.
            
         
         
            
               (2)Svaka stranka u bilo kojem trenutku prije sjednice može dodavati točke privremenom dnevnom redu ako se druga stranka s tim složi. Zahtjevi za dodavanje točaka privremenom dnevnom redu šalju se u pisanom obliku i prihvaćaju se u mjeri u kojoj je to moguće. 
            
            
               (3)Supredsjedatelji na početku svake sjednice donose konačni dnevni red. Točka koja nije uvrštena u privremeni dnevni red može se uvrstiti u dnevni red ako se stranke s tim slože i mora biti prihvaćena u mjeri u kojoj je to moguće.
            
            
            
               Članak 6.
            
            
               Zapisnik sa sjednice
            
            
               (1)Supredsjedatelj koji je domaćin sjednice izrađuje nacrt zapisnika što je prije moguće.
            
            
               (2)U zapisniku se u pravilu u vezi sa svakom točkom dnevnog reda navode:
            
            
               (a)dokumentacija podnesena Zajedničkom odboru za pojednostavnjenje izdavanja viza;
            
            
               (b)izjave čiji je unos stranka zatražila i
            
            
               (c)donesene odluke, dane preporuke i doneseni zaključci povezani s određenom točkom.
            
            
               (3)U zapisniku se navode i osobe iz izaslanstava koje sudjeluju na sjednici te podaci o tome koje ministarstvo, agenciju ili ustanovu predstavljaju.
            
            
               (4)Zapisnik odobrava Zajednički odbor za pojednostavnjenje izdavanja viza na svojoj sljedećoj sjednici.
            
            
            
               Članak 7.
            
            
               Odluke i preporuke Zajedničkog odbora za pojednostavnjenje izdavanja viza
            
            
               (1)Zajednički odbor za pojednostavnjenje izdavanja viza donosi odluke na temelju suglasnosti obiju stranaka.
            
            
               (2)Naslov odluka Zajedničkog odbora za pojednostavnjenje izdavanja viza glasi „Odluke”, nakon čega slijedi redni broj te opis predmeta. Navodi se i datum od kojeg odluka proizvodi učinak. Odluke potpisuju predstavnici Zajedničkog odbora za pojednostavnjenje izdavanja viza koji su ovlašteni djelovati u ime stranaka. Odluke se sastavljaju u dva primjerka, od kojih je svaki jednako vjerodostojan.
            
            
               (3)Stavci 1. i 2. primjenjuju se mutatis mutandis na preporuke Zajedničkog odbora za pojednostavnjenje izdavanja viza.
            
            
               Članak 8.
            
            
               Troškovi
            
         
         
            
               (1)Svaka je stranka odgovorna za troškove nastale sudjelovanjem na sjednicama Zajedničkog odbora za pojednostavnjenje izdavanja viza, uključujući troškove osoblja, putovanja i dnevnica te poštanske ili telekomunikacijske troškove.
            
            
               (2)Ostale troškove koji proizlaze iz organizacije sjednica u pravilu snosi stranka koja je domaćin sastanka.
            
            
               Članak 9.
            
            
               Upravni postupci
            
            
               (1)Ako nije drukčije odlučeno, sjednice Zajedničkog odbora za pojednostavnjenje izdavanja viza nisu otvorene za javnost.
            
            
               (2)Zapisnici i drugi dokumenti Zajedničkog odbora za pojednostavnjenje izdavanja viza smatraju se povjerljivima.
            
            
               (3)Na temelju suglasnosti obaju supredsjedatelja na sjednice mogu biti pozvani sudionici koji nisu službenici stranaka i država članica te ti sudionici podliježu istim zahtjevima u pogledu povjerljivosti.
            
            
               (4)Stranke mogu organizirati kratke javne sastanke ili na drugi način obavijestiti zainteresiranu javnost o rezultatima sjednica Zajedničkog odbora.
            
            
            
            
               Za Europsku uniju
                     Za Republiku Kabo Verde
            
            
               ZAJEDNIČKA IZJAVA 
            
            
               PRILOŽENA POSLOVNIKU 
            
            
               ZAJEDNIČKOG ODBORA ZA UPRAVLJANJE 
            
            
               SPORAZUMOM IZMEĐU EU-A I KABO VERDEA 
            
            
               O POJEDNOSTAVNJENJU IZDAVANJA VIZA ZA KRATKOTRAJNI BORAVAK GRAĐANIMA REPUBLIKE KABO VERDEA I EUROPSKE UNIJE 
            
            
            
               Kako bi se osigurala stalna, usklađena i ispravna provedba Sporazuma, Republika Kabo Verde, Europska komisija i države članice između formalnih sjednica Zajedničkog odbora održavaju neformalne kontakte kako bi rješavale hitna pitanja. Na sljedećoj sjednici Zajedničkog odbora izvijestit će se o tim pitanjima i neformalnim kontaktima.